
Нови мероприятия на клуба в ЖК Дружба

На 12 юли 2008 г. с членовете на Клуба на хората с увреждания и пенсионера при ж.к. „Дружба”, гр Плевен проведохме екскурзия до град Монтана, Белоградчишките скали и пещера Магурата.

След като отпътувахме от гр. Монтана, продължихме към Белоградчишките скали. Отдалече се виждаха различните скални образувания във вид на хора и животни. Екскурзоводът ни разказа историята на скалите. Всички се качихме на укреплението и оттам видяхме хубавия Белоградчик. Следващият обект за посещение беше пещерата Магурата. Всички се вълнувахме, че ще влезем вътре и  ще я разгледаме. Пещерата се намира в Североизточна България на около 180 км от София и на 17 км от град Белоградчик. Отстои на 35 км югозападно от Видин и на 1.5 км от с. Рабиша. С дължина от 25 км, ширина повече от 50 м и височина над 20 м, тя е една от най-големите пещери в България. Фантастични са образуванията в пещерата – сталактити, сталагмити, сталактони, пещерни бисери. Най-големият сталактон има височина 120 м, с диаметър в основата 4 см. А какво да кажем за невероятните скални рисунки? В съседство с пещерата се намира Рабишкото езеро, чиято дълбочина достига 35-40м. Има тектонски произход, в него се срещат най-различни представители на флората и фауната – водни птици, шаран, толстолоб, бял амур, сом. Пещерата и околността и са обявени за Национален туристически обект и са природен парк. 
Изминатите 600 км ни се видяха като един миг.

На 16-ти август проведохме и екскурзия до с. Крушуна и водопадите. Останахме очаровани от красивата гледка. Крушуна е малко село с около 500 жители на 35 км от Ловеч, на 75 км от Велико Търново и на 188 км от София. Изградено е на мястото на стара римска крепост. Легендата гласи, че носи името на унищожен манастир.

Н. Павлова, организатор клуб на пенсионера и инвалида, ЖК Дружба
Рекордно високи коледни добавки към пенсиятаще получат в края на тази година възрастните хора, съобщи министър-председателят Сергей Станишев . Той отказа да се ангажира с конкретна сума, но припомни, че през 2005 г. за пенсионерите е имало по 25 лева, през 2006 по 50 и през 2007 по 100 лева. Хора, присъствали на дискусията, споделят, че обсъжданите суми са били в интервала между 160 и 200 лева за всеки пенсионер. В стратегията на БСП за работа с възрастните хора, се предлага коледната надбавка да е в размер на две пенсии т.е. 200 лв.

С 10% ще растат средствата за заплати през 2009 г.  Това пък е записано в бюджетната прогноза на финансовия министър Пламен Орешарски, обсъдена на съвета на коалицията . Минималната работна заплата ще стане 240 лева от 1 януари 2009 г., за 2010 г. тя ще стигне до 260 лева, а през 2011 - 280. 

От 1 юли 2009 г. пенсиите ще бъдат индексирани с 14,3%. Ако бюджетът позволява, ще се преизчислят и коефициентите за всяка година трудов стаж от сегашните 1% до 1,1, което ще вдигне пенсиите с още 10% и ще глътне 1 милиард лева допълнително от бюджета. Прогнозата на финансовия министър, , предвижда 6,5% ръст за догодина, което означава, че ще произведем около 72 милиарда лева брутен вътрешен продукт. За 2010 се предвижда 6,9% ръст, а за 2011 - 6,4%. Сметките на държавата за следващата година са разчетени при 4,2% инфлация в края на периода.

ДЕСЕТ ГОДИНИ ФОНДАЦИЯ „ДОСТОЕН ЖИВОТ“-Меглена Йовева

Този хубав юбилей фондацията отбеляза с благотворителен концерт в НДК. Въпреки голямото напрежение по организирането на концерта, малко неприятно беше, че той трябваше да се състои на 13-ти в петък. Не вярвам във фаталността на това число, но имаше нещо, което възпрепятстваше нещата – малко преди концерта заваля проливен дъжд и това попречи на мнозина да го посетят. Независимо от всичко, участниците в концерта се представиха добре и това създаде голямо настроение на публиката. Празникът си е празник! А празничното усещане е нещо прекрасно!

Основателка на фондацията е Таня Йовева, която има немалко заслуги за нейната дейност. През изминалите години екипът на фондацията е създал множество полезни и ползотворни контакти с други подобни организации у нас и в чужбина, подготвял е програми и проекти за адаптирането на хора с увреждания към днешните условия на живот.

Концертът започна с поздравителни адреси по случай юбилея на Фондацията от Министъра на труда и социалната политика и Министъра на здравеопазването. Фондацията бе поздравена и от балетния състав към читалище „Пенчо Славейков“. Това придаде добро настроение за начало на благотворителния концерт за създаване на Център за комплексни услуги за хора с увреждания.

Същинската програма започна с изпълнението на самодеен хор „Тракийски цвят“ от Пловдив, който винаги е печелил първите места на наши и международни фестивали. Това е един състав за автентичен фолклор, а ръководителката му Величка Карпарова сама създава текстовете и музиката на много от песните. Въпреки болките и страданията, които преживя през последните години, тя не спря да твори и  продължава да подготвя състава за различни изяви, а това за хората е едно истинско осмисляне на живота.

Сред изпълнителите тази вечер имаше и таланти със завидно образование. Една от тях е пианистката Ваня Петкова. Тя е завършила Консерваторията в Прага, а след това и Музикалната академия в Пловдив. Инструменталистката отдавна е доказала своите умения, най-вече на концертните подиуми в България. Вдъхновено и всеотдайно, с много любов, тя изпълнява произведения от класиката.

В програмата участваха и Кристиян Григоров, който е само на 14 години и е изключително талантливо и способно дете. Той е на инвалидна количка, а при това и незрящ, но силният му дух го прави свободен и щастлив като всяко дете.

В нашите концерти участва редовно и Роберт Абрашев, който преди години е пътувал с групи из страната и чужбина, пее и свири на китара, но внезапно загубва зрението си. Години наред е в депресия, но ние му помогнахме отново да излезе на сцената.

Стана традиция студенти от Музикалната академия да вземат участие в концертите ни. Този път те бяха двама – Димитър Атанасов и неговата колежка Боряна. Те се представиха изключително добре. Димитър Атанасов се занимава с музика от ранно детство и е носител на много награди.

Мими Иванова и Развигор Попов също се съгласиха да участват в нашия благотворителен концерт и внесоха много настроение в залата.

Концертът премина много добре, независимо от малобройната публика. Той си струваше да бъде посетен, защото организаторите и участниците в него бяха положили много усилия и получиха признанието на публиката.

Напоследък много се говори за това, което се прави за хората с увреждания, но когато някои техни прояви трябва да бъдат посетени, липсва всякакъв интерес. Не е ли време обществото по-отблизо да се запознава с проблемите на хората с увреждания и да ги насърчава, защото това им е необходимо.

ЛИЧНИТЕ АСИСТЕНТИ В НОРВЕГИЯ-Таня Йовева

Лиза Бочева през юни т.г. беше една седмица в Норвегия заедно със шест души, всичките на инвалидни колички. Ето какво ни разказва тя за пътуването и, иобслужването на хората с увреждания от асистенти:

„Шестима на инвалидни колички, поканени от норвежка неправителствена организация, трябваше да пътуваме за Осло. Пристигнахме на летището два часа по-рано. Предварителната уговорка с чешката авиолиния беше да летим седнали на количките, но  за съжаление тя отпадна, тъй като самолетът не беше адаптиран. Наложи се да ни вкарват в самолета със специална мини-количка, един по един. Двама здравеняци се заеха с тази нелека задача под наблюдението на една млада жена, вероятно техният шеф, и много внимателно ни сложиха на седалките, като не пропуснаха да ни пожелаят приятно пътуване. В Прага се прехвърлихме на друг самолет. И там служителите бяха внимателни с нашето необичайно преместване.

Кацнахме на норвежкото летище – цялото огряно от слънце вечерта след 22 ч. По-късно научихме, че това са техните „бели нощи“. И тук служителите бяха отзивчиви и внимателни.

На връщане се оказа, че трябва да ни качат по стълбичката на самолета. Вече познатите двама здравеняци ни поставиха на друга количка със специално устройство за катерене на стълби. „Краката“ на количката малко тромаво и неприятно ни подрусваха от стъпало на стъпало. На вратата ни преместиха на познатата мини-инвалидна количка. И така ни настаниха по местата благополучно. На Прага отново по познатите „ръкави“... На летището в София на вратата на самолета ни чакаше платформа-асансьор с нашите акумулаторни колички. Прехвърлянето стана по-лесно, удобно и бързо.

Човекът е независим не когато може да се справя сам, а когато може да контролира характера и степента на съдействието, което използва. В Норвегия хората се борят от 30 години за правото на лична помощ. Кооператив се гради камък по камък. От 1991 година имат Personal Assistant  (Личен Асистент), който администрира тяхната организация.

Личната помощ не е самоцел. Личният асистент е инструмент. Досега асистенти са ползвали само тези, които имат нужда от 24 часа помощ. Фактически хората с увреждания са работодатели. Те търсят, избират, обучават и ръководят действията на асистентите си. Поемат отговорността да ги назначават и уволняват. Децата с увреждания нямат право на личен асистент, тъй като според техните закони до 18-годишна възраст родителите им се грижат за тях, а след 18 г. вече са пълнолетни и може да се грижат сами за себе си. Personal Аssistant е именно за това – да прекъсне връзката родител-деца. 

Правителството определя парите за личната помощ за една година  с ДИРЕКТНИ ПЛАЩАНИЯ, като чрез общината работодателите получават определени суми по сметка. Всеки има лична сметка в кооператива и парите отиват в нея. Така всички членове са съсобственици  в него. Това се нарича овластяване. Там работят 60 човека администрация от съкооператори, има 800 съсобственици (workleaders). Workleaders имат непрекъснато дежурство (и събота, и неделя) за разрешаване на конфликти между работодателите и асистентите. Отношенията личен асистент - работодател са дистанцирани. Тук е позволено да ползват асистенти и чрез ULOBA, и общински домашен помощник. ULOBA плаща по 300 крони на час, общинските домашни грижи – по 350 крони; нощните часове са с 90 крони повече, но общинските предлагат по-малко услуги. От тези пари асистентите получават 85%, 10% са за администриране на услугата и 5% се събират за ходене на почивка, екскурзия или пътуване в чужбина. При ежемесечното ползване на часовете има преливане от единия в другия месец. Например, когато се наложи може да се ползват повече или по-малко от предвидените часове за месец, но се запазва крайният брой часове за тримесечието.

Първоначално се подписва временен договор за 6 месеца пробен период. Ако си пасват – подписват постоянен договор, ако  не - един месец предизвестие за напускане или уволнение. Хората с увреждане се явяват като работодатели за личния асистент, но местните власти се смущават от това. Властите смятат, че инвалидите не могат да контролират живота си, искат да са зависими от тях и да ползват други услуги. Те предлагат общински домашни помощници, които са по медицински модел и за много малко на брой часове. Но хората с увреждане предпочитат ULOBA и се борят ежегодно за финансиране на личните си асистенти. „Нямаме свобода, ние трябва да я вземем“ – казват съсобствениците.

Обучението за работодател е четири дни по четири часа, след една година - още два дни по четири часа. Обучението за Peer – консултант е една година. Peer counseling означава консултиране между хора със сходен опит от преживявания, непрофесионално съветване, подкрепа и споделяне на опит.

ULOBA изпраща отчетни доклади до Публичния регистър. Целият бизнес в Норвегия се обявява публично, управлението му е отворено за обществото.“

Ревматоиден артрит. Какви са симптомите му? 

Симптомите на ревматоидния артрит се появяват и изчезват в съответствие със степента на възпалението в тъканите. Болестта се счита за активна, когато тъканите са възпалени. Когато тъканното възпаление утихне, болестта е неактивна (намира се в ремисия). Ремисиите могат да настъпят спонтанно или под влияние на лечението и могат да продължат седмици, месеци и дори години. По време на ремисиите симптомите на болестта изчезват и пациентите се чувстват добре като цяло. Когато болестта се активира наново (релапс), оплакванията отново са налице. Протичането на болестта има индивидуални характеристики при всеки един пациент и редуването на обостряния и ремисии е типично. Изброените симптоми са характерни за ревматоидния артрит, когато болестта е активна. "Палитрата" от оплаквания е различно изразена, но засягането на ставите е задължително. Симптомите могат да се разделят най-просто на оплаквания, произхождащи от ставите и околоставните тъкани, такива, произхождащи от други органи и системи в тялото и общи симптоми: Оплаквания от страна на ставите и заобикалящите ги тъкани, скованост в ставите и мускулите и намален обем на движение в ставите. Най-ярко изразена е сутрин или след по-продължителни периоди на обездвижване. Обикновено трае по-дълго от 30 мин (често до час) и се подобрява с раздвижване, извършване на някаква дейност, топъл душ или масаж. Често подобно оплакване е налице и в следобедните часове ("сутрешна скованост и следобедна умора"). болка в ставите - може да бъде по-силно или по-слабо изразена, но обикновено се описва като дълбока, постоянна и тъпа. Болката има няколко източника - от възпалението на синовията, от раздуването на оточните тъкани и от претоварване на ставата. Болката е обикновено по-силна в сутрешните часове. подуване на ставите - вследствие на производство на по-голямо количество синовиална течност от възпалената и разрастнала синовиална мембрана на ставата. Ставната капсула определя ограничен обем на ставната кухина и затова засегнатата става отича. Отокът може да засяга и околоставните тъкани и те изглеждат "пухкави". зачервяване и затопляне на засегнатите стави - това са класически признаци на всеки възпалителен процес. По-големият приток на кръв, а с това и на биологично активни вещества и клетки води до повишени обменни процеси в зоната на възпалените тъкани, при което се отделя по-голямо количество топлина. засягане на много стави по симетричен начин (от двете страни на тялото) - най-често засегнати са малките ставички на китките и ръцете (обикновено се засягат метакарпофалангеалните стави, намиращи се в основата на пръстите и проксималните интерфалангеални стави, представляващи първата от основата към периферията става на всеки пръст, докато ревматоидния артрит почти никога не ангажира дисталните интерфалангеални ставички, т.е. тези намиращи се под върха на пръстите), както и малките стави на ходилата. Други често засегнати стави са лакътните, коленните, глезенните, тазобедрените и раменните. Това обикновено затруднява ежедневни елементарни дейности като извършване на тоалет, обличане и събличане, отваряне на врати, писане и др. Много рядко се засяга само една става и тогава оплакванията имитират тези при други видове остри и хронични артрити. Напредването на възпалителния процес води до разрушаване на ставния хрущял, ставните повърхности на костите, стабилизиращите структури на ставите и др., което в съчетание с атрофията на мускулите води до изкривяване (деформация), нарушаване стабилността и функцията на засегнатите стави. много рядко ревматоидния артрит може да засегне някои от малките ставички на ларинкса, в които с помощта на специални мускули се извършва опъването и разхлабването на гласните връзки. Това може да предизвика загрубяване на гласа. Атрофията на мускулите се дължи както на самия възпалителен процес, така и на обездвижването на мускулите поради болката и подуването. Може да са налице и различно изразени по сила болки в мускулите (миалгии).

Продължение в следващия брой
Съставители: инж. Румен Петков

Гена Дочева
Владимир Петков
За контакти: тел. 835852;0888 033046
Разпространява се БЕЗПЛАТНО
ЗА ЖИВОТА И ПРОБЛЕМИТЕ НА ХОРАТА С УВРЕЖДАНИЯ          ПЛЕВЕН  септември 2008

